Adamova (Vērēmu pagasts)
Šis raksts ir par apdzīvotu vietu Vērēmu pagastā. Par citām jēdziena Adamova nozīmēm skatīt nozīmju atdalīšanas lapu. Adamova (latgaliešu: Odumova) ir ciems Rēzeknes novada Vērēmu pagastā. Atrodas Adamovas ezera krastā, dabas parka "Adamovas ezers" teritorijā. Adamovā atrodas 19. gadsimtā celta Adamovas muiža, muižas dzīvojamā ēka ir valsts nozīmes arhitektūras piemineklis. Līdz 2019. gadam ciemā ir darbojusies Adamovas internātpamatskola, skolas vēsturiskais (no 1962. gada) nosaukums bija Adamovas sanatorijas internātskola. Pirmā skola, bāreņu patversme, Adamovā atvērta 1919. gadā. 1905. gadā Adamovā tika atklāts Sv. Helēnas minerālūdens avots. Šis minerālūdens ar nosaukumu "Kristāls" ieguvis vairākas zelta godalgas 1912. gada Londonas un 1913. gada Parīzes izstādēs. Pašlaik minerālūdens avota Adamovā vairs nav. 1925. gadā Adamovā viesojies Valsts prezidents Jānis Čakste, biežs viesis šeit bijis Tautas labklājības ministrs Vladislavs Rubuļs. 1936. gadā Adamovu apmeklēja Latvijas Valsts prezidents Kārlis Ulmanis un ierosināja latviskot šīs vietas nosaukumu. Drīz vien Adamovu presē sāka dēvēt par Kalnezeri, taču pēckara gados nosaukums Kalnezere zaudēja savas pozīcijas, Īslaicīgi tas saglabājās vēl pasta un skolas nosaukumos, bet padomju vara atgriezās pie iepriekšējā vietvārda. 1897. gadā pareizticīgo muižā bija 4 sētas ar 45 cilvēkiem.